ಬಸವಾಪಟ್ಟಣ: ಕೈತುಂಬ ಲಾಭದ ಹೀರೇಕಾಯಿ ಕೃಷಿ ಬಸವಾಪಟ್ಟಣ: ಇಲ್ಲಿಯ ಯುವ ರೈತ ಮಹಮದ್ ಅಲಿ ಅವರು ಹೀರೇಕಾಯಿ, ಟೊಮೆಟೊ, ಬದನೆ, ಬೆಂಡೆ, ಚವಳಿಕಾಯಿ ಸೇರಿದಂತೆ ವಿವಿಧ ತರಕಾರಿಗಳನ್ನು ಬೆಳೆದು ಯಶಸ್ವಿಯಾಗಿದ್ದಾರೆ. ಈ ಬಾರಿ ಅವರು ಟೊಮೆಟೊ ಬೆಳೆಯೊಂದಿಗೆ ಮಿಶ್ರ ಬೆಳೆಯಾಗಿ ಬೆಳೆದ ಹೀರೇಕಾಯಿ ಉತ್ತಮ ಲಾಭ ತಂದುಕೊಟ್ಟಿದೆ. ಇದು ಮೂರು ತಿಂಗಳ ಬೆಳೆ. ಕಪ್ಪು ಮತ್ತು ಜೇಡಿ ಮಣ್ಣಿನಲ್ಲಿ ಚೆನ್ನಾಗಿ ಬೆಳೆಯುತ್ತದೆ. ನಾಗಾ ಎಫ್ ಒನ್ ತಳಿಯ ಬೀಜವನ್ನು ಎರಡೂವರೆ ಅಡಿ ಅಂತರದಲ್ಲಿ ಬಿತ್ತನೆ ಮಾಡಿದ್ದು, ಸಾಲುಗಳ ಅಂತರವೂ ಅದೇ ಅಳತೆಯಲ್ಲಿದೆ. ಮುಕ್ಕಾಲು ಎಕರೆಯಲ್ಲಿ ಬಳ್ಳಿಗಳನ್ನು ಹಾಕಿ ಬೆಳೆಸಿದ್ದೇನೆ. ಬೆಳೆಗೆ 75 ಕೆ.ಜಿ.ಯಂತೆ ಮೂರು ಬಾರಿ 2020 ರಾಸಾಯನಿಕ ಗೊಬ್ಬರವನ್ನು ನೀಡಲಾಗಿದೆ. ಇದರೊಂದಿಗೆ ಎರಡು ಬಾರಿ ಅಗ್ರಿಗೋಲ್ಡ್ ಕಂಪನಿಯ ಐದು ಲೀಟರ್ ದ್ರವ ಗೊಬ್ಬರವನ್ನು ಎರಡು ಬಾರಿ ನೀಡಿದ್ದೇನೆ. ಈವರೆಗೆ ಯಾವ ರೋಗವೂ ಬೆಳೆಯನ್ನು ಕಾಡಿಲ್ಲ. ಬೆಳೆ ತುಂಬಾ ಚೆನ್ನಾಗಿ ಬಂದಿದೆ. ಬಿತ್ತನೆ ಮಾಡಿದ 40 ದಿನಗಳಿಗೆ ಸರಿಯಾಗಿ ಫಸಲು ಕಟಾವಿಗೆ ಬಂದಿದೆ. ವಾರಕ್ಕೆ ಮೂರು ಬಾರಿ 12 ಕ್ವಿಂಟಲ್ಗಳಂತೆ ಕೊಯ್ಲು ಮಾಡಲಾಗಿದೆ. ಮೂರು ತಿಂಗಳಲ್ಲಿ ಒಟ್ಟು ಎರಡು ಟನ್ ಇಳುವರಿ ಬರುವ ನಿರೀಕ್ಷೆ ಇದೆ. ಕೆ.ಜಿ.ಗೆ 25 ರಂತೆ ಸ್ಥಳೀಯ ಚಿಲ್ಲರೆ ವ್ಯಾಪಾರಿಗಳಿಗೆ ಮಾರಾಟ ಮಾಡುತ್ತಿದ್ದೇನೆ. ಒಟ್ಟು ಖರ್ಚು 12 ಸಾವಿರ ಬಂದಿದ್ದು, 65 ಸಾವಿರ ನಿವ್ವಳ ಲಾಭ ಬರಲಿದೆ ಎನ್ನುತ್ತಾರೆ ಮಹಮದ್ ಅಲಿ. ಹೀರೇಕಾಯಿಯನ್ನು ನಮ್ಮ ಪೂರ್ವಜರು ಬಹಳ ಕಾಲದಿಂದ ನಿತ್ಯದ ತರಕಾರಿಯಾಗಿ ಬಳಸುತ್ತ ಬಂದಿದ್ದಾರೆ. ಇದರಲ್ಲಿರುವ ಔಷಧೀಯ ಗುಣಗಳಿಂದ ಇದು ಪ್ರಸಿದ್ಧವಾಗಿದೆ. ಇದರಲ್ಲಿ ವಿಟಮಿನ್ ಎ ಮತ್ತು ಸಿ ಅಂಶ ಹೆಚ್ಚಾಗಿದೆ. ಇದು ಶರೀರದಲ್ಲಿರುವ ಉಷ್ಣಾಂಶವನ್ನು ಹೊರ ಹಾಕಿ, ತಂಪಾಗಿಡುತ್ತದೆ. ಬೇಗನೇ ಜೀರ್ಣವಾಗುವುದರೊಂದಿಗೆ ಮಲಬದ್ಧತೆಯನ್ನು ನಿವಾರಿಸುತ್ತದೆ. ಜಿಂಕ್, ಕ್ಯಾಲ್ಷಿಯಂ, ಐರನ್ ಮತ್ತು ಮೆಗ್ನೀಶಿಯಂ ಅಂಶ ಇದರಲ್ಲಿದೆ. ದಿನ ನಿತ್ಯ ಹೀರೇಕಾಯಿಯನ್ನು ಬಳಸುವುದರಿಂದ ಕಣ್ಣಿನ ರೋಗದ ನಿವಾರಣೆ ಆಗುವುದರೊಂದಿಗೆ ದೇಹದ ತೂಕವನ್ನು ಕಡಿಮೆ ಮಾಡಿ ಕೊಬ್ಬನ್ನು ಕರಗಿಸುತ್ತದೆ. ಇದರಲ್ಲಿ ನೀರಿನ ಅಂಶ ಮತ್ತು ನಾರಿನ ಅಂಶ ಹೆಚ್ಚಾಗಿದ್ದು, ಕಫ ಮತ್ತು ಪಿತ್ತ ನಿವಾರಣೆ, ತಲೆ ನೋವನ್ನೂ ನಿವಾರಿಸುವ ಶಕ್ತಿಯನ್ನೂ ಹೊಂದಿದೆ. ಎಲ್ಲ ಕಾಲದಲ್ಲೂ ಬಳಸುವ ಈ ತರಕಾರಿಗೆ ಸಾಕಷ್ಟು ಬೇಡಿಕೆ ಇದೆ ಎನ್ನುತ್ತಾರೆ ತಾಲ್ಲೂಕು ತೋಟಗಾರಿಕೆ ಅಧಿಕಾರಿ ಎಂ.ಜಿ. ರೋಹಿತ್.